
Oralis epithelialis dysplasia

Az oralis epithelialis dysplasia (OED) a szájüregi nyálkahártya olyan mikroszkópos
cytologiai vagy hám rétegzettségi elváltozásai melyek a lézió malignus
transzformációjának lehetőségét vetik fel. Súlyosságát, a dysplasia grádusával
jellemezzük. Jelenleg számos rendszer szerint történhet az OED értékelése, melyből a
legszélesebb körben alkalmazott a trifázisos és a bináris rendszer.
Kutatásunk során a 2018-tól 2020-ig a PTE KK Fogászati és Szájsebészeti Klinikán
vett, orális potenciálisan malignus elváltozásokat (OPMD), valamint a laphámsejtes
carcinomás (OSCC) eseteket gyűjtöttük össze és csoportosítottuk. Értékeltük a
csoportokra jellemző demográfiai adatokat, a léziók lokalizációját, továbbá, a dysplasiát
mutató OPMD csoport hisztológiai újraértékelését végeztük el a bináris gradálási
rendszer alapján, majd összevetettük a trifázisos rendszerben történt értékelés
eredményeivel.
Az összesen 237 esetünkből 120 tartozott a dysplasiát nem mutató OPMD csoportba
(47 férfi, 73 nő, átlag életkor: ~57, leggyakoribb lokalizáció: bucca). A dysplasiát
mutató OPMD csoportba 12 eset (6 férfi, 6 nő, átlag életkor ~63, leggyakoribb
lokalizáció: ajak), míg az OSCC csoportba 105 eset tartozott (74 férfi, 31 nő, átlag
életkor:~70, leggyakoribb lokalizáció: ajak). A dysplasiát mutató OPMD esetekben a
trifázisos rendszer szerint értékelve az enyhe dysplasia 34%, a mérsékelt 8%, a súlyos
58%-ban fordult elő. A bináris rendszer szerint 42% a low grade, 58% a high grade
dysplasia volt.
Az OSCC csoportban volt a legmagasabb az átlagéletkor és a legmagasabb a férfiak
aránya. A grading rendszerek összehasonlítása során a trifázisos rendszer eredményei
nem korreláltak a bináris rendszer szerint végzett újraértékelésünk eredményeivel. Egy
reprodukálható és a prognosztikában hasznos grading rendszer kifejlesztése további
kutatást igényel.



